……………………………………

………………………………….. г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-ЖА ДЕСИСЛАВА ТАНЕВА** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**ДОКЛАД**

от доц. д-р Янко Иванов – заместник-министър на земеделието, храните и горите

**Относно:** Проект на Наредба за изменение и допълнение на Наредба № 8 от 2015 г. за фитосанитарния контрол (обн., ДВ, бр. 19 от 2015 г., изм. и доп. бр. 31 от 2018 г.)

**УВАЖАЕМА ГОСПОЖО МИНИСТЪР,**

На основание чл. 16, ал. 2 от Закона за защита на растенията, внасям за одобрение проект на Наредба за изменение и допълнение на Наредба № 8 от 2015 г. за фитосанитарния контрол (обн., ДВ, бр. 19 от 2015 г., изм. и доп. бр. 31 от 2018 г.) (наричана по-нататък „Наредба № 8“).

Основните разпоредби, свързани с фитосанитарните изисквания към растенията и растителните продукти са определени на общностно ниво с Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността, която е въведена у нас с Наредба № 8.

Наредба № 8 урежда дейностите, които Българската агенция по безопасност на храните (БАБХ) осъществява като единствен компетентен държавен орган, за извършване на фитосанитарен контрол в Република България върху растения, растителни продукти и други обекти, с които могат да се пренасят и разпространяват карантинни вредители, съгласно чл. 3, ал. 1 от Закона за защита на растенията и в сектора Здраве на растенията, по смисъла на Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността.

С наредбата се регламентират контролните функции на инспекторите, извършващи фитосанитарен контрол при осъществяване на внос и транзитно преминаване, износ и реекспорт на растения, растителни продукти и други обекти; редът, по който растенията се движат, респективно, произвеждат, отглеждат, съхраняват и търгуват на територията на България и ЕС; фитосанитарните мерки, предприемани в случаите на опасност или при установяване на карантинни вредители, при внос или на територията на страната и налагане на принудителни мерки, в т.ч. унищожаване.

На 21 март 2019 г. е приета Директива за изпълнение (ЕС) 2019/523 на Комисията за изменение на приложения I—V към Директива 2000/29/ЕО на Съвета, относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността.

Директивата е приета във връзка с развитието на научно-техническите познания, публикуваните нови оценки на риска от вредителите, извършени от Европейския орган по безопасност на храните (ЕОБХ), както и натрупаната нова информация за някои вредители и условията за пренасянето им, свързани с увеличаващата се международна търговия.

Хармонизирането на законодателството ни в областта на фитосанитарния контрол налага изменение на Приложения 1-5 на Наредба № 8.

Измененията основно включват:

1. В Приложения № 1 и № 2 се добавят нови вредители, някои вредители от Приложение № 1 се прехвърлят в Приложение № 2 на база публикуваните оценки на риска от тях.

2. В приложение № 3 се променят някои защитени зони, признати за защитени зони за определени вредители, поради заявено желание за промяна в статута им или поради по-широко им разпространение.

3. С оглед на защитата на растенията, растителните продукти и другите обекти в контекста на увеличаващата се международна търговия и след извършената и публикувана от Органа оценка на риска от вредители върху почвата и хранителната среда и предвид съответните международни стандарти е технически оправдано и съобразено със съответните рискове от вредители в приложение III; в част А, раздел I от приложение IV и в приложение V към наредбата да бъдат въведени по-строги изисквания за почвата и растителната среда.

4. В Приложение № 4 се включват специални изисквания за въвеждането на растения, растителни продукти и други обекти в Съюза, поради вероятността да бъдат гостоприемник на определени вредители. Целта на изменените изисквания е да се намали до приемливо равнище фитосанитарният риск, до който води въвеждането в Съюза на посочените растения, растителни продукти и други обекти с произход от трети страни.

5. В приложение № 5 се включват някои растения, растителни продукти и други обекти, предмет на фитосанитарни инспекции, преди да бъдат въвеждани в Съюза или придвижвани в рамките на Съюза.

Проектът на Наредба за изменение и допълнение на Наредба № 8 от 2015 г. за фитосанитарния контрол няма да окаже влияние върху бюджета, тъй като не предвижда разходването на допълнителни средства от бюджета на Министерство на земеделието, храните и горите. Изменението на наредбата не предвижда нови финансови разходи за нейните адресати.

Проектът на наредба съдържа разпоредби, транспониращи актове на Европейския съюз, поради което е приложена таблица за съответствието с правото на Европейския съюз.

Проектът на Наредба за изменение и допълнение на Наредба № 8 не е включен в Плана за действие за 2019 г. с мерките, произтичащи от членството на Република България в ЕС, приет с РМС № 35 от 19.01.2017 г.

Съгласно чл. 26, ал. 2 от Закона за нормативните актове са проведени предварителни обществени консултации със заинтересованите страни.

Съгласно чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани на интернет страницата на Министерството на земеделието, храните и горите и на Портала за обществени консултации с 30-дневен срок на заинтересованите лица за предложения и становища.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 16, ал. 2 от Закона за защита на растенията, предлагам да одобрите предложения проект на Наредба за изменение и допълнение на Наредба № 8 от 2015 г. за фитосанитарния контрол.

|  |  |
| --- | --- |
| **Приложениe:** | 1. Наредба за изменение и допълнение на Наредба № 8 от 2015 г. за фитосанитарния контрол (обн., ДВ, бр. 19 от 2015 г., изм. и доп. бр. 31 от 2018 г.); 2. Таблица на съответствието с правото на Европейския съюз; 3. Справка за отразяване на постъпилите становища; 4. Справка за отразяване на предложенията и становищата от проведената обществена консултация; 5. Постъпили становища. |

**С уважение,**

**ДОЦ. Д-Р ЯНКО ИВАНОВ**

*Заместник-министър на земеделието, храните и горите*